11 ліпеня ў Брылеўскай сельскай бібліятэцы адбылася сустрэча “Ад прадзедаў спакон вякоў”. Бібліятэкар адзначыла, што вельмі важна, калі кожны з нас ведае пра свае карані і вытокі, бо гэта заўсёды дапамагае мець годнасць, ганарыцца продкамі і шанаваць іх памяць. Дзеля гэтага Брылёўская сельская бібліятэка і Брылёўскі сельскі Дом культуры наладзілі краязнаўчую працу на стварэнні генеялагічных дрэў мясцовых родаў. Не так даўно ў бібліятэцы адбылася прэзентацыя генеялагічнага дрэва роду Баранавых, а на гэты раз прысутныя даведаліся пра брылёўскі род Мяшковых і змаглі пабачыць падрыхтаваны радавод. На сустрэчы прысутнічалі і прадстаўнікі гэтага знакамітага брылёўскага роду – Валянціна Іванаўна Калячкова з унукам Георгіем, Вікторыя Крэсава і Мікіта Бакун. Яны з вялікім задавальненнем пазнаёміліся са сваім шматгалінным дрэвам і выказалі ўпэўненасць, што кожная сям’я будзе імкнуцца да стварэння такіх радаводаў – каб ведаць з якіх вытокаў сілкуецца наша жыццё.